Касцёл Святога Іосіфа (Руда Яварская)

Касцёл Святога Іосіфа — каталіцкі храм у вёсцы Руда Яварская Дзятлаўскага раёна Гродзенскай вобласці, помнік драўлянага дойлідства з рысамі неаготыкі. Гісторыя Касцёл пабудаваны ў 1936 годзе. Быў асвечаны 10 жніўня 1937 года. Пасля прыходу савецкай улады ў канцы верасня 1939 года касцёл быў перададзены праваслаўным вернікам. Царква існавала ў гэтым будынку з 1939-га па 1976 год. У 1976 годзе памяшканне касцёла-царквы было аддадзена для патрэбаў мясцовага калгаса — пад склад. Будынак вернуты каталіцкім вернікам у 1989 годзе. Архітэктура Кампазіцыя ўключае прамавугольныя зрубы бабінца, асноўнага аб’ёму, пяціграннай алтарнай часткі з сакрысціямі. Вертыкальнай дамінантай з’яўляецца пабудаваная над бабінцам чацверыковая вежа-званіца з шатровым дахам. Над вальмавым дахам алтарнай часткі — шатровая вежачка на чацверыковам барабане. Рытміку бакавых фасадаў ствараюць прамавугольныя аконныя праёмы і брусы-сцяжкі ў прасценках. Франтон галоўнага фасаду ашаляваны «ў елку». У перакрытую плоскай столлю залу выступаюць хоры на чатырох слупах з бакавой лесвіцай. Крыніцы Літаратура Кулагін А. М. Каталіцкія храмы на Беларусі: Энцыкл. даведнік / А. М. Кулагін; маст. І. І. Бокі. — 2-е выд. — Мн.: БелЭн, 2001.— 216 с.: іл. ISBN 985-11-0199-0. Спасылкі Руда-Яворская, костел св. Иосифа (дерев.) на сайце Глобус Беларусі (руск.) Руда Яворская — парафія Св. Юзафа на Catholic.by